Oikeusministeriö

PL 25
00023
Valtioneuvosto

Asia	HAAGIN LASTENSUOJELUSOPIMUKSEN VOIMAANSAATTAMINEN -LAUSUNTOPYYNTÖ TYÖRYHMÄN MIETINNÖSTÄ

Oikeusministeriö on pyytänyt sosiaali- ja terveysministeriöltä lausuntoa Haagin lastensuojelusopimuksen voimaansaattamista valmistelleen työryhmän mietinnöstä. Mietinnössä ehdotetaan säädettäväksi laki Haagin lastensuojelusopimuksen alaan kuuluvien määräysten voimaansaattamisesta ja sopimuksen soveltamisesta. Sopimuksessa tarkoitettuna keskusviranomaisena toimisi oikeusministeriö. Sopimus toisi eräitä lisätehtäviä myös muun muassa sosiaalihuollon viranomaisille. Lisäksi ehdotetaan seurannaismuutoksia lapsen huollosta ja tapaamisoikeudesta annettuun lakiin ja lastensuojelulakiin. Sosiaali- ja terveysministeriöllä on ollut oma edustajansa työryhmässä.

Haagin lastensuojelusopimuksen tarkoituksena on määrittää se valtio, jonka viranomaiset ovat toimivaltaisia ryhtymään toimenpiteisiin lapsen tai hänen omaisuutensa suojaamiseksi, sekä määrittää laki, jota viranomaisten on tällöin sovellettava. Sopimuksessa määrätään myös vanhempainvastuuseen sovellettavasta laista sekä lasten suojeluun liittyvien toimenpiteiden tunnustamisesta ja täytäntöönpanosta sopimusvaltiossa. Sopimuksessa on lisäksi määräyksiä sopimusvaltioiden viranomaisten välisestä yhteistyöstä sopimuksen tarkoituksen toteuttamiseksi.

Lastensuojelulakiin ehdotettu muutos

Sosiaali- ja terveysministeriö toteaa, että työryhmän mietinnön mukaisesti lastensuojelulain 45 §:ään (683/1983) olisi tehtävä työryhmän ehdottama muutos. Pykälän nykyinen 2 momentti osoittaa sen kunnan, jonka tulee päättää perhehoidon tai laitoshoidon antamisesta lapselle, kun päätös tästä on Bryssel IIa –asetuksen nojalla tehtävä Suomessa, mutta mikään kunta ei 1 momentin mukaan ole sen järjestämiseen velvollinen. Vastaava tilanne voi syntyä myös Haagin lastensuojelusopimuksen nojalla silloin, kun toisen sopimusvaltion toimivaltainen viranomainen harkitsee lapsen sijoittamista Suomeen perhehoitoon tai laitoshuoltoon. Haagin lastensuojelusopimuksen huomioiminen on syytä ehdotetun mukaisesti lisätä myös saman pykälän 3 momenttiin.

Kuntien sosiaalilautakuntien uudet tehtävät

Työryhmän mietinnössä todetaan ehdotusten lisäävän vähäisessä määrin kuntien sosiaalilautakuntien tehtäviä. Näin siksi, että niiltä saatettaisiin pyytää lausuntoa toisessa sopimusvaltiossa lapsen tapaamisoikeudesta käytävää riitaa varten. Pyyntö liittyy sopimuksen artiklaan 35 ja siitä säädettäisiin Haagin lastensuojelusopimuksen lainsäädännön alaan kuuluvien määräysten voimaansaattamisesta ja sopimuksen soveltamisesta annetun lain 10 §:ssä.

Kyse on lapsen vanhemman oikeudesta pyytää sosiaalilautakunnalta lausuntoa olosuhteista, jotka ovat merkittäviä tapaamisoikeuden myöntämisen ja käyttämisen kannalta. Oikeus tällaisen lausunnon pyytämiseen olisi lapsen Suomessa asuvalla vanhemmalla, jos kysymys lapsen ja vanhemman välisestä yhteydenpidosta tulee ratkaistavaksi toisessa sopimusvaltiossa. Lausunto ei työryhmän mietinnön mukaan koske ensisijaisesti sitä, onko tapaamisoikeuden myöntäminen lapsen edun mukaista, vaan kysymys on siitä, ovatko vanhemman henkilökohtaiset ominaisuudet ja olosuhteet sellaiset, että tapaamisoikeus voidaan myöntää. Lausunnon antaisi sen kunnan sosiaalilautakunta, jonka asukas lausuntoa pyytävä vanhempi sosiaalihuoltolain (710/1982) 14 §:n mukaan on.

Sosiaali- ja terveysministeriö toteaa, että koska pyydettävien lausuntojen määräät tällaisissa tilanteissa ovat oletettavasti hyvin pienet, kuntien sosiaalilautakuntien uudet tehtävät olisivat työryhmän esittämän mukaisesti vähäiset. Tilannetta on kuitenkin hyvä jatkossa seurata. 

Osastopäällikkö	Aino-Inkeri Hansson

Lakimies		Outi Luoma-aho